text: Lokale skal køre VM-guldet til Danmark
  02 august 2014 kl. 11.38
  Tre ud af fire kørere har tilknytning til TV SYDs sendeområde, når de bedste danske speedwaykørere i aften skal forsøge at vinde VM i speedway for hold.
  Der bliver fuld fart på, når de polske verdensmestre inviterer til VM-finale i aften i Bygdoszcz. Udover værterne skal Storbritannien, Australien og Danmark køre om verdensmesterskabet.
  Og lokale speedwayfans får nok at holde øje med. For tre af de fire danske kørere kører for klubber her i området.
  Esbjergenseren Niels-Kristian Iversen kører stadig for hjembyens hold, mens Nicki Pedersen kører for Holsted og Mads Korneliussen for Region Varde.
  Niels-Kristian Iversen og Nicki Pedersen var begge med til VM-finalen sidste år, da det blev til sølvmedaljer, og året forinden var de begge to med til at blive verdensmestre.
  Niels-Kristian Iversen er i øvrigt kaptajn for holdet, hvis sidste mand er Peter Kildemand.
  